Ondersoek na NSFAS se administrasie, bestuur gelasRandall Carolissen, NSFAS-administrateur. Die parlementêre portefeuljekomitee oor hoër onderwys het ’n eenparige besluit geneem om ’n oorsigtelike ondersoek na die nasionale finansiële hulpskema vir studente (NSFAS) te doen. Die ondersoek sal na die administrasie en bestuur van NSFAS kyk. Die komitee het die besluit geneem nadat hy ’n opvolgvergadering gehou het met dr. Randall Carolissen, administrateur van NSFAS, rakende bewerings van wanadministrasie en korrupsie. Die komitee het ook getuienis van senior NSFAS-werknemers ontvang. Philly Mapulane, voorsitter van die komitee, het gesê hulle is geskok oor die oënskynlike totale miskenning van normale werwingsbeleid en -prosedures rakende die werwing van personeel by NSFAS. Die NSFAS-werknemers wat voor die komitee verskyn het, het beweer dat die administrateur die indiensneming van vriende en kennisse gefasiliteer het sonder om die behoorlike prosesse te volg. Carolissen het erken dat hy wel die CV’s van sommige van die geïmpliseerdes aan menslike hulpbronne deurgegee het en dat hulle later aangestel is. Hy het egter ontken dat hy verantwoordelik was vir hul aanstelling. Daar is glo ’n lang lys onreëlmatige aanstellings wat aan Carolissen verbind word. Dit sluit in ŉ skoolmaat, ’n universiteitsmaat, ’n vriend van sy broer, die dogter van ’n vriend, ’n vriend van sy vrou en ’n broerskind van ŉ vriend. Volgens Mapulane het die komitee voorts besluit dat bewerings wat in die verlede aan die lig gebring is, insluitend die beweerde onreëlmatighede in die verkryging van skootrekenaars, ook deel sal vorm van die ondersoek. Die komitee het intussen ook beweerde optrede teen ’n werknemer omdat hy voor die komitee verskyn het, veroordeel. “Ons wil NSFAS daaraan herinner dat getuies wat voor die parlement verskyn, ingevolge die wet beskerm word.”